འོ་ན་མིང་འདི་ཐོག་མར་བྱུང་སྟབས་དང་འབྱུང་རྐྱེན་ཇི་ལྟར་ཡིན་ཞེ་ན།འཁྲུངས་གླིང་མེ་ཏོག་ར་བ་ཡི་ནང་མ་འགོག་མོའི་པང་དུ་བུ་ཡིད་དུ་འོང་བ་ཞིག་འཁྲུངས་པར་རྒྱ་བཟའི་ཡིད་ལ་ཐེ་ཚོམ་སྐྱེས་ནས་རྒྱ་ཚའི་མདུན་དུ་མཁྱེར།རྒྱ་ཚས་རང་གི་ནུ་བོ་དེ་པང་དུ་བླངས་ནས་ཡིད་སྤྲོ་བས་དབུ་ཐོད་གཏུགས་པས་ཕྲུ་གུ་དེས་རྒྱ་ཚ་ལ་དགའ་བའི་རྣམ་འགྱུར་ཚད་མེད་བསྟན་ཏེ་ཇོ༵་རུ༵་སེ༵་བཞུ༵གས་པ་ན།རྒྱ་ཚས་ངའི་ནུ་བོ་འདི་ལ་རེ་ཞིག་བར་ཇོ༵་རུ༵་བཏགས་པས་ཆོགཅེས་གསལ་བ་དང་།ཡང་གྲགས་ཅན་སྒྲུང་པ་གྲགས་པ་ལགས་ཀྱི་འཁྲུངས་གླིང་ནང་ཨ་ཁུ་ཁྲོ་ཐུང་གིས་འགོག་མོའི་བུ་ཆུང་བཀུམ་པའི་ལས་གཤམ་ནས་ལག་པ་དང་རྐང་པ།བྲང་ཁ་བཅས་ལ་ལྕགས་ཀྱི་ཕུར་པ་བཏབ།དགྲ་ལྷ་གཉན་སྟག་དམར་པོས་བུ་ཆུང་དེ་མགོན་ནས་ལྕགས་ཕུར་ལས་ཐར་ནས་ཁྲོ་ཐུང་ལ་ཉེས་ཆད་བཏང་བས་ཁྲོ་ཐུང་སྐྲག་ནས་གསེར་ཕྱེ་ཕུལ་གང་སྐྱབས་རྟེན་དུ་ཕུལ་ནས་ཨ་ཞོ་ཇོ་ཞོ་རིན་པོ་ཆེ།ཁྱེད་རུ་སེ་ལངས་ནས་ཇོ་རུ་ཟེར།གེ་སར་ལངས་ནས་གེ་སར་ཟེར།སེང་སེ་འགྱིང་ནས་སེང་ཆེན་ཟེར།མིང་འདི་ལས་ལྷག་པ་ཅི་ལ་ཡོད་ཅེས་དང་།མུ་ཏིག་ཕྲེང་བ་ནང་ཇོ་རུ་འཁྲུངས་མ་ཐག་མ་ཡི་པང་དུ་དྲིན་ལན་དང་པོའི་གླུ་ཆུང་བླངས་ནས་རང་མིང་ལ་འགོག་མོའི་ཇོ་རུ་བཏགས་པ་དང་།དེ་བཞིན་བསམ་གྲུབ་ཀྱི་འཁྲུངས་གླིང་ནང་ཉག་ཚས་འགོག་བུ་ལ་མིང་ཅི་ཞིག་བཏགས་ན་དགའ་ཟེར་བ་དང་དཔག་བསམ་སྡོང་པོའི་རྩེ་ནས་བྱ་ནེ་ཙོས་ཞལ་འབྱིན་ནས་བུ་དེ་ལ་ཇོ་རུ་ཐོགས་ཟེར་ཞེས་མིང་མཚན་དེ་འབྱུང་ཚུལ་དང་འབྱུང་རྐྱེན་མི་གཅིག་པ་དུ་མ་མཆིས་ཀྱང་ཕྱི་མ་གཉིས་ནི་གདགས་གཞི་གང་དེར་འདྲ་བ་དང་འབྲེལ་བ་རྒྱུ་མཚན་གང་གི་ཆ་ནས་མིང་དེ་ལྟར་བཏགས་པའི་ཚིག་འགྲེལ་ཅི་ཡང་མི་གསལ་བར་རང་འདོད་ཀྱིས་བཏགས་པའི་ཚུལ་དུ་ཟད།དེ་ལྟར་ན་ཇོ་རུ་ཞེས་པ་དེ་གནམ་གྱི་ལྷའམ་བར་གྱི་གཉན་དང་འདྲེ་སྲིན་འབྱུང་པོ།ཡང་ན་སེམས་ལྡན་སེམས་མེད་ཀྱི་དངོས་པོ་ག་གེ་མོ་ཞིག་ཡིན་དགོས་པ་ན་དེར་འདི་ཡིན་གྱི་མཛུབ་མོ་འཛུགས་ཐབས་ཤིན་ཏུ་དཀའ།དུས་ཀྱི་ཆ་ནས་དཔྱད་ན།མིང་འདི་ཐོག་མར་རྒྱ་ཚས་བཏགས་པར་འདོད་ན།ཕྱི་རོལ་འཇིག་རྟེན་ཁམས་ཀྱི་གནས་ཚུལ་དང་བཟང་ངན་ལས་ཀྱི་དགའ་སྡང་གི་ཚོར་བ་ཅི་ཡང་མེད་པའི་སྐྱེས་མ་ཐག་པའི་ཕྲུ་གུ་ཞིག་ལ་རང་འདོད་ལས་རྒྱལ་བའི་མིང་དང་ཡང་ན་ཕྲུ་གུའི་བྱད་བཟོ་དང་ཤ་མདོག་སོགས་འདྲ་བ་རྒྱུ་མཚན་དུ་བྱས་པའི་མིང་བཏགས་པའི་སྲོལ་ཡོད་ཀྱང་འབྲེལ་བ་རྒྱུ་མཚན་དུ་བྱས་པའི་མིང་ཞིག་བཏགས་པ་ནི་ཆོས་ཉིད་དང་མི་མཐུན་སེམས།ལྷག་པར་དུ་མིང་བཏགས་མཁན་དེ་དང་གདགས་གཞིའི་བར་ཕ་གཅིག་གི་རྒྱུད་ལས་ཆད་པའི་ཕུ་བོ་དང་ནུ་བོའི་ཤ་ཁྲག་གི་འབྲེལ་བ་གྲུབ་པའི་ཁར་རྒྱ་ཚས་རང་ཉིད་ཀྱི་ནུ་བོ་དེ་མཐོང་བའི་སྐད་ཅིག་ཏུ་ཐུགས་སེམས་ཤིན་ཏུ་སྤྲོ་བའི་རྣམ་འགྱུར་ཤུགས་ཆེན་བསྟན་པའི་ཚུལ་གང་ལས་ཀྱང་རང་གི་ནུ་བོ་ལ་མིང་མཚན་ངན་པ་ཞིག་འདོགས་པ་ནི་ཆེས་མི་སྲིད་པ་ཞིག་མ་རེད་དམ།སྔ་མ་གཉིས་ནི་ཕྱི་མ་དང་མི་འདྲ་སྟེ།གདགས་གཞི་གང་དེ་མིང་འདོགས་པའི་སྔ་རོལ་དུ་ཇོ་རུ་སེ་བཞུགས་པའམ་ཇོ་རུ་སེ་ལངས་པའི་ལུས་ཀྱི་བྱད་བཟོ་དེ་རྒྱུ་མཚན་དུ་ཟིན་ནས་བཏགས་པའི་རྗེས་གྲུབ་ཀྱི་མིང་ཡིན།འདི་ལྟ་བུའི་མིང་བཏགས་སྟངས་ནི་བོད་ཀྱི་འབྲོག་ཁུལ་དུ་ད་ལྟའི་བར་མི་ནུབ་པར་དར་ཁྱབ་ཆེན་པོ་ཡོད་པ་དཔེར་ན།འབྲོག་ཁུལ་གྱི་འཚོ་བའི་ཁྲོད་དུ་ཕྲུ་གུ་རྣ་ཅོག་ཀྲོང་ལ་མགོ་བོ་ཆེ་བ་ལ་ཇོ་རྫ་དང་རྣ་ཅོག་རྭ་ལྟར་ཀྲོང་བ་ལ་ཇོ་རྭ་རྣ་ཅོག་ཀྲོང་ལ་ལུས་ཀྱི་འགུལ་སྤྱོད་རང་ཚུགས་དོད་པ་ལ་ཇོ་སེ།དེ་བཞིན་ས་ལ་བཙུགས་པ་བཞིན་ལ་ཇོ་བཙུགརི་རྩེར་བསླངས་པ་བཞིན་ལ་ཇོ་ཐོ་ལ་སོགས་འདྲ་བ་རྒྱུ་མཚན་གྱིས་མིང་བཏགས་པ་ཇི་སྙེད་ཡོད།དེས་ན་འབྲོག་པའི་ཡུལ་སྐད་རང་བཞིན་གྱི་མིང་བཏགས་པའི་དོན་འདི་ལ་དཔྱད་ན།ཇོ་ཞེས་པ་འདི་ཕལ་ཆེར་མིའི་རྣ་ཅོག་གི་བཟོ་དབྱིབས་ཀྲོང་ངེར་བ་ལ་གོ་ཆེ་བ་འདྲ།འོ་ན་རྒྱ་ཚས་ཇོ་རུ་སེ་བཞུགས་པ་ལ་ཇོ་རུ་བཏགས་པའི་དོན་དང་མི་འགལ་ལམ་ཞེ་ན།དེར་སྐྱོན་ཆེར་མེད་དེ།ལུས་རུ་སེའམ་གཙུག་སེ་གནས་པ་དེ་གཙོ་བོ་མགོ་བོ་བཏེགས་ཤིང་རྣ་ཅོག་ཀྲོང་བའི་ཉམས་ལས་ཐོན་པ་ཡིན།འོན་ཀྱང་ལུས་ཀྱི་བྱད་དབྱིབས་ཀྱི་ཆ་ནས་ཇོ་རུ་ཐོགས་པའི་སྙན་ཚིག་གི་འགྲེལ་པ་དེ་ནི་གདོད་མ་ཉིད་ཀྱི་འབྲོག་ཁུལ་གྱི་སྲོལ་རྒྱུན་གོམས་འགྲོས་དང་ཡོངས་སུ་མཐུན་པ་མ་ཟད་འབྲོག་པའི་ཡུལ་སྐད་རང་བཞིན་གྱི་འཚོ་བའི་ཁོར་ཡུག་དེ་ལས་ཐོན་པའི་དམིགས་བསལ་གྱི་རྗེས་ཤུལ་ཞིག་ཡིན་པར་སུས་ཀྱང་བསྙོན་དུ་མེད་དོ།།